钦定古今图书集成/明伦汇编/氏族典/第026卷 > 《王应麟姓氏急就篇》 > 《临川洪氏族谱序》明·何乔新
## 钦定古今图书集成/明伦汇编/氏族典/第026卷 > 《王应麟姓氏急就篇》 > 《临川洪氏族谱序》明·何乔新

临川洪生球捧其家谱一钜册，托予外孙揭瑀持诣
予，请为之序。予展而阅之，则知球乃宋忠宣公皓之
裔也。予因叹曰：“忠宣公父子，在宋以文章节义著声
于时，南度已后第一流人物也。”始予观球，以经学教
训吾乡俊秀，学与行端且厚，吾固疑其有所本也。及
得谱，然后益信其有本，非忠宣公能有是子孙乎？乃
为之序曰：忠宣公当靖康之变，出万死一生之计，使
万里外强悍不义之邦，历十五年南北通好，然后放
回其臣。有虑其知国虚实为后患者，遣骑追之。及于
淮，而公与同归者张邵等已在舟中，追骑相顾，无可
奈何。及入见，高宗慰之曰：“苏武不能过也。”命宰相与
直阁之职，而公数称张浚之贤，忤秦桧意，遂阁诏命
出领乡郡，寻又贬岭南。桧死而后得归朝。其外厄于
强敌，内厄于奸臣，艰难险阻，靡不并尝，而公始终一
节，不以死生祸福累其心。然公生八子，曰适，曰遵，曰
迈，皆以博学弘辞进。其后适与遵皆致大用，而迈亦签书枢密院事，岂非忠义之报乎？忠宣公始居鄱阳，
其后迁新安，而忠宣“公之弟昢为临川司户者，遂家
临川，今球之宗是也。”予尝论之，为宋使金者，公与宇
文虚中是也。虚中露才现奇，遂为金人所用，而丧其
守。公则不然，韩昉欲易其官爵，以死拒之，不从；粘罕
迫之事刘豫，以死拒之，不从；兀室访以伐宋之策，拒
之，不应；其滨于死者屡矣，然终免于死。宇文虚中受
金人之宠最多，聚其族而居之。然其后全家死于烈
焰，子孙无噍类焉。孝宗极力访求，仅得其族人，绍宗
命之以官，俾嗣其后。而公之归也，诸子相继登两府
而迁他郡者，子孙亦皆绳绳不绝，宦业昭著于时。忠
义之报，天道故不爽也。《诗》曰：“毋念尔祖，聿修厥德。”球
之子孙，尚修其德哉！《传》曰：“公侯子孙，必复”其始。忠宣
以下，爵位显矣，有封魏国公者，封秦国公者，球与其
诸子孙，尚思所以复之哉！予先祖文定公，与忠宣公
仕同朝，又尝同时，固有世旧之好也。遂书此以为序，
以为洪氏勉。

《万姓统谱》：洪师民有四子，长朋，次刍，次炎，次羽，俱负
才名，号“四洪。”

《宋史洪皓传》：皓子适、遵、迈。皓使朔方，适年甫十三，能
任家事。绍兴十二年，与弟遵同中博学宏词科。高宗
曰：“父在远方，子能自立，此忠义报也。”后三年，弟迈亦
中是选，由是三洪文名满天下。

《元史洪福源传》：君祥，福源第五子也。至元十一年，帝
命伯颜伐宋，君祥以蒙古汉军都镇抚从行。伯颜师
次镇江，谍报有宋洪都统者，为都督府将，伯颜谓君
祥曰：“汝同姓，可往招致也。”洪都统即欣然来见，君祥
因厚遇之。

《容斋随笔》姓氏之书，大抵多谬误，如《唐贞观氏族志》
今已亡其本《元和姓纂》，诞妄最多。国朝所修《姓源韵
谱》又为可笑。姑以洪氏一项考之，云：“五代时有洪昌、
洪杲，皆为参知政事。”予按，此二人乃五代南汉僭主
刘䶮之子，及晟嗣位，为参知政事，其兄弟本连“弘”字，
以本朝国讳，故《五代史》追改之，元非姓洪氏也。此与
洪庆善序丹阳弘氏云：“有弘宪者，元和四年尝跋辋
川图。”不知弘宪乃李吉甫之字耳。其误正同